རོང་ཐར་ནི་སྐད་ཆ་བཤད་དུས་བྲེལ་རྒྱུ་འཚུབ་རྒྱུ་མེད་པས།ཁོའི་ཨ་ཕ་སྟེ་སེམས་འཚབ་མ་ཐག་གདོང་ལ་ཁྲོ་གཉེར་བསྡུས་ཤིང་རང་སྣང་གང་ཤར་གྱིས་ཕྱག་རྒྱ་བྱེད་མཁན་དེ་དང་ཁྱོན་ནས་མི་འདྲ།ཁོས་མཆིལ་མ་ཁམ་གང་མིད་པ་ན་ཕྱིར་འབུར་བའི་ཨོལ་མདུད་དེ་འཇམ་ཞིང་ནེམ་པའི་སྐྱི་ལྤགས་འོག་ཡར་ཤུད་མར་ཤུད་བྱེད་པས།མིད་པའི་ནང་བརྫངས་བའི་སྐད་ཆ་ཡོད་ཚད་ལམ་སེང་ཕྱིར་ཕྱུང་འདོད་པ་དང་ཀུན་ནས་མཚུངས།ད་ལོའི་ལོ་གསར་སྐབས་ང་ཚོ་ཞོར་ལས་སུ་ཕྱིན་པའི་ན་གཞོན་ཁ་ཤས་ཁྱིམ་ལ་ལོ་སར་དུ་འོངས།ལོ་གསར་ཚེས་གསུམ་ནས་ངེད་ཚང་ལ་འཛོམས་ཏེ་སོ་སོའི་རང་ཉིད་ཤར་ལྷོ་ནུབ་བྱང་དུ་སོང་བའི་མཐོང་ཐོས་གསར་བ་དག་གླེང་བ་ཡིན།འོན་ཀྱང་ཚང་མས་སྐད་ཆའི་སྣེར་ཕ་ཡུལ་ལ་བསྐོར་དུས་ཁ་རོག་གེར་བསྡད་སོང་།རོངཐར་གྱིས་ཅི་ཞིག་ལ་བསམ་བློ་གཏོང་ཞོར་བཤད་རྒྱུར།མི་ཕལ་ཆེ་བས་ཕ་ཡུལ་རྗེས་ལུས་ཡིན་པའི་རྩ་བ་དེ་རི་ཁུག་དུ་ཡོད་པ་དང་འགྲིམ་འགྲུལ་སྟབས་མི་བདེ་བ།ཆ་འཕྲིན་བཀག་རྒྱ་ཡོད་པ་ལ་སོགས་པའི་གནད་དོན་ལ་ཁག་འཇོག་སྲིད།ཡིན་ནའང་ང་ཚོའི་ཕ་ཡུལ་གཅིག་པུར་འདི་འདྲའི་གནས་ཚུལ་ཡོད་པ་མ་ཡིན་ལ།ནུབ་རྒྱུད་ཡོངས་རྫོགས་འདི་འདྲ་རེད།ང་ཚོ་གྲོང་ཚོའི་དབུལ་ཕོངས་གི་གནད་འགག་གཙོ་བོ་འདི་མ་རེདཟེར།